DECIZIA COMISIEI
din 13 octombrie 2009
de stabilire a formularelor standard de raportare pentru prezentarea rezultatelor monitorizării privind diseminarea deliberată în mediu a organismelor modificate genetic, ca produse sau ca și componente ale produselor, în vederea introducerii pe piață, în temeiul Directivei 2001/18/CE a Parlamentului European și a Consiliului
[notificată cu numărul C(2009) 7680]
(Text cu relevanță pentru SEE)
(2009/770/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2001/18/CE a Parlamentului European și a Consiliului din 12 martie 2001 privind diseminarea deliberată în mediu a organismelor modificate genetic și de abrogare a Directivei 90/220/CEE a Consiliului (1), în special anexa VII primul paragraf a doua teză,
întrucât:
(1)
În conformitate cu Directiva 2001/18/CE, înainte de introducerea pe piață a unui organism modificat genetic (OMG) trebuie prezentată o notificare la autoritatea de resort a statului membru în care OMG-ul urmează să fie introdus pe piață pentru prima dată. Această notificare conține un plan de monitorizare în conformitate cu anexa VII la directiva în cauză.
(2)
În conformitate cu Directiva 2001/18/CE, notificatorul poate efectua introducerea pe piață doar după primirea autorizației scrise din partea autorității de resort și în conformitate cu orice condiție prevăzută de autorizația respectivă.
(3)
Autorizația scrisă pentru introducerea pe piață a unui OMG indică în mod explicit cerințele de monitorizare în conformitate cu anexa VII la Directiva 2001/18/CE, inclusiv obligațiile de raportare către Comisie și autoritățile de resort.
(4)
În conformitate cu Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (2), în cazul OMG-urilor sau produselor alimentare și furajelor care conțin sau care constau în OMG-uri, cererea de autorizare este însoțită, de asemenea, de un plan de monitorizare a efectelor asupra mediului în conformitate cu anexa VII la Directiva 2001/18/CE.
(5)
Anexa VII la Directiva 2001/18/CE descrie în linii generale obiectivele care trebuie atinse și principiile generale care trebuie urmate la conceperea planului de monitorizare.
(6)
În conformitate cu această anexă, se pot elabora note tehnice orientative în conformitate cu procedura de reglementare stabilită la articolul 30 alineatul (2) din Directiva 2001/18/CE, pentru a furniza explicații referitoare la anexa VII și a facilita astfel implementarea anexei în cauză.
(7)
Decizia 2002/811/CE a Consiliului (3) stabilește note orientative care să completeze informațiile prevăzute în anexa VII la Directiva 2001/18/CE. Pentru a se asigura că obiectivele anexei VII la Directiva 2001/18/CE sunt îndeplinite în mod cât mai coerent, transparent și amănunțit, este oportun să se completeze anexa respectivă prin adoptarea de formulare de prezentare a rezultatelor monitorizării în vederea introducerii pe piață a OMG-urilor, cu un accent deosebit pe plantele superioare modificate genetic (MG).
(8)
Date fiind cerințele diferite privind monitorizarea cultivării de OMG-uri și monitorizarea importului și prelucrării acestor plante, precum și utilizările acestora pentru produse alimentare și furaje, trebuie să se stabilească formulare separate.
(9)
În vederea necesității de a analiza efectele adverse ținând seama de cultură, de noua trăsătură, de mediul gazdă, precum și de concluziile evaluării riscului de mediu, rapoartele ar trebui să țină seama de lista neexhaustivă de efecte, consecințe și rezultate care ar putea genera efecte adverse asupra medului, conform celor enumerate în nota explicativă.
(10)
Poate fi necesar să se adapteze formularele de raportare existente sau să se întocmească noi formulare pentru a se lua în considerare autorizarea de noi tipuri de OMG-uri sau noi abordări în materie de monitorizare și supraveghere.
(11)
Măsurile prevăzute de prezenta decizie sunt conforme cu avizul comitetului instituit în temeiul articolului 30 alineatul (2) din Directiva 2001/18/CE,
ADOPTĂ PREZENTA DECIZIE:
Articolul 1
Formularele de raportare stabilite în anexele I și II se utilizează ca note tehnice orientative pentru a facilita implementarea și explicarea anexei VII la Directiva 2001/18/CE.
Articolul 2
Prezenta decizie se adresează statelor membre.
Adoptată la Bruxelles, 13 octombrie 2009.